# **VÕISTLUSÜLESANNE (Tehniline kirjeldus)**

Varbola linnuse ja Varbola linnuse telkimisala väikevormide ning nende asendiplaani ideekavandi võistlusülesanne

1. VÕISTLUSÜLESANDE ÜLDOSA
   1. **Võistluse eesmärk**

Ideekonkursi eesmärk on saada Varbola linnuse ja telkimisala väikevormide arhitektuurne lahendus. Lahenduse põhjal tellitakse konkursi võitjalt järgmises etapis eel-, põhi- ja ehitusprojekt, mille maht ja sisu vastab standarditele VS 932:2017 ("Ehitusprojekt") ning Majandus- ja taristuministri määrusele nr. 97 (RT I, 18.07.2015, 7), "Nõuded ehitusprojektile". Koostatud projekt peab tuginema ja projekteerija peab projekti koostamisel ja tööde tegemisel juhinduma antud projekteerimistööd käsitlevate Eesti Vabariigis ja alal kehtivate õigusaktide, standardite, normdokumentide ja juhendite terviktekstidest.

Käesoleva töö raames tellitakse arhitektuurne kujunduslahendus RMK külastuskorraldusliku taristu, Rapla maakonna Varbola linnuse ja telkimisala taristule, mis asub Põlli külas, Märjamaa vallas, Raplamaal.

Arhitektuurivõistluse alusdokumendid on:

- võistluseeskiri koos selle lisadega;

- riigihangete seadus.

* 1. **Taust**

Varbola Jaanilinn, Eesti suuremaid muinaslinnu, asub muinasaegse Harjumaa, praeguse Rapla maakonna loodeosas, Tallinn-Pärnu maanteelt 4 km läbi Varbola Raplasse viiva tee ääres. Jaanilinnast 1,2 km lääne poole jääb Põlli, varasema nimega Varbjala küla. Ligi 2 ha suurust õue ümbritseb kõigist külgedest kuivmüürseinte ja palkidega toestatud peamiselt paest vall, mille külgi katab ülaosa varisemisest tekkinud rusukalle. Valli kogupikkus on 580 m. Valli kõrgus välisküljelt on 7-10 m, siseküljelt 2-7 m.

Linnust kasutati 12.-14. sajandil; 15.-17. sajandil kasutati linnuse õue kalmistuna. Sellest ajast pärineb arvukalt leitud münte, millest enamik on olnud ohvriandideks.

Varbola linnuse lähedal asub mitme katusealuse ja lõkkekohaga telkimisala, mida külastatakse spetsiaalselt selle telkimisala pärast ning seda kasutavad ka RMK Penijõe-Aegviidu matkateel liikuvad matkajad.

Varbola linnus on nii muinsuskaitse kui ka looduskaitse alune objekt. Taristul olevad väikevormid on vanad ja kulunud, mistõttu on lähitulevikus turvalisuse tõttu vaja uusi. Külastusobjektide ajaloolisest väärtusest ja ümbritsevast keskkonnast tulenevalt, peavad need väikevormid olema sinna sobivad, et säilitada ajaloolisest väärtusest tulev ilme.

Varbola linnusesse tehakse aastas 10 000 – 15 000 külastust ning linnuse territooriumit kasutatakse ka suurürituste korraldamiseks.

Ideekonkursi eesmärk on saada Varbola linnusesse ja telkimisalale sobivate taristuelementide arhitektuurne terviklik kujunduslahendus, mis hõlmaks kogu külastustaristut alal koos külastajate suunamisega ala kasutamisel. Arhitektuurne lahendus peab sisaldama võimalusi info jagamiseks, külastuse suunamiseks, pikniku pidamiseks, turvalisuse tagamiseks (nt Varbola linnuses asuv kaev), ürituste korraldamiseks ning telkimisalal grillimiseks, ööbimiseks, prügi sorteerimiseks ja pikniku pidamiseks. Samuti tuleb leida arhitektuurne lahendus kuivkäimlatele ja telkimisalal asuvale kaevule.

Projekteeritav taristu peab olema koha eripärale vastav, võimalusel kasutades uudseid tehnilisi lahendusi ja moodustama linnuse ja telkimisala vahel ühtse terviku. Kõik taristuelemendid peavad arhitektuuriliselt sobituma Varbola muinaslinnusega, selle looduse ja ajalooga, olema universaalse disainiga ning hästi ligipääsetavad.

Ideekonkursiga planeeritav taristu aitab kaasa kaitseväärtuste tutvustamisele, külastajaohutusele ning kõikide külastajagruppide ligipääsetavuse parandamisele.

Võistluse žürii hindab võistlustööde arhitektuurset lahendust vastavalt järgmistele kriteeriumitele:

- üldist vastavust ideekonkursi alusdokumendile „Lisa 1- Võistlusülesanne (tehniline kirjeldus)“;

- võistlustöö arhitektuuri kvaliteet, funktsionaalsus ja vastavus püstitatud võistlusülesandele;


- taristu terviklikkus ja sobivus ümbritsevasse keskkonda, sh arhitektuurilahenduse maitsekus ja universaalsus ning sidumine ajaloolise väärtusega;


- lahenduse otstarbekus, realiseeritavus ja keskkonnasõbralikkus;

- ehitusmaterjali kasutuse leidlikkus ja RMK identiteedi eksponeeritus.

1. VÕISTLUSALA
   1. **Asukoht**

Võistlusala asub Raplamaal, Märjamaa vallas, Põlli külas. Varbola linnus asub Vardi metskond 26 (katastritunnus 50401:005:0013) ning Varbola linnuse telkimisala Vardi metskond 25 (katastritunnus 50401:005:0012). Mõlemad objektid asuvad riigimaal, Varbola rannamoodustiste kaitsealal ja muinsuskaitsealal. Varbola muinaslinnus on kantud Ehitisregistrisse (EHR kood: 220848146), Varbola linnuse telkimisala Ehitisregistrisse kantud ei ole. Varbola linnus on kinnismälestis nr 12117 "Linnus "Varbola Jaanilinn".





Varbola linnusesse ja telkimisalale pääseb Tallinn-Pärnu maanteelt. Tallinn-Pärnu mnt (tee nr 4) 50. kilomeetril tuleb pöörata vasakule Varbola poole. Sõita läbi Varbola asula 4 km kuni teeäärsete viitadeni. Linnus jääb paremale poole teed, telkimisala vasakule poole teed.

**Ajalooline ülevaade**

Rahvasuus Jaanilinna nime all tuntud Varbola linnus, maalinn on rajatud ulatusliku ent võrdlemisi lameda lõuna-kagust põhja-loodesse kulgeva seljaku põhja-loode otsale. Põhjast ning osalt ka läänest ja idast on linnuse ehitamisel ära kasutatud seljaku looduslikku nõlva.

Arheoloogilistel kaevamistel saadud leiumaterjali järgi on Varbola linnus dateeritud 11.-13. sajandisse. Majapidamisi on linnuse alal olnud hiljemgi. 15.-16. sajandi paiku on linnuse õue lääneosa kasutatud kalmistuna.

Asukoha poolest kuulub paekõrgendiku põhjapoolsel otsal asetsev Varbola Jaanilinn neemiklinnuste hulka. Linnuseala ümbritseva valli tõttu sarnaneb ta ringvall-linnustega.

Varbola on suuremaid ja tugevamaid Eesti linnuseid. Koos vallidega ulatub linnuse pindala 5 ha, sellest õueosa on 2 ha. Valli kogupikkus ulatub üle 580 m.

Linnuse valli kõrgus ulatub väljastpoolt maksimaalselt 9-10 m. Valli hari on pealt kumer - harja laius on umbes 2-3 m. Valli laius jalamilt ulatub 25-30 m.

Valli nõlvad praegusel kujul on tekkinud ilmselt varisemise tulemusel. Algselt on valli küljed üles laotud kuivmüüritisena. Linnuse edelaküljel on välisnõlva ülaosas algne laotud müüritis välja puhastatud ja nähtaval.

Läbi valli viib linnuse sisemusse kaks teekäiku - neist üks linnuse idaküljel (käigu laius pealt 7-8 m, sügavus u 2 m) ning teine lääneküljel (laius pealt 6-7 m, sügavus u 2 m)

Õue keskosas on linnuse kaev, mis oli rajatud 14 m sügavuselt paealuspinda. Kaevu mõõtmed on umbes 3 x 2 m. Ülaosas ulatuvad kaevusüvendi mõõtmed 5 x 5 m.

Varbola rannamoodustiste maastikukaitseala territoorium on olnud kaitse all alates 1973. aastast, kui Rapla Rajooni Töörahva Saadikute Nõukogu Täitevkomitee moodustas 25. septembri 1973. a otsusega nr 11 „Kohalike tähtsusega geoloogiliste objektide looduskaitse alla võtmise kohta” geoloogilise kaitsealuse objekti Varbola vanad rannamoodustised. Vanad rannamoodustised on hästi säilinud Läänemere Balti jääpaisjärve pinnavormid, millel on oluline tähtsus teaduse, geoloogia, loodushariduse ja -turismi seisukohalt. Varbola rannamoodustiste jalamid jäävad kõrgusvahemikku 62–65 m üle merepinna, mis selles piirkonnas vastab Läänemere Balti jääpaisjärve (14 000 – 11 700 aastat e.m.a) arenguetapile.

* 1. **Olemasolev olukord**

Varbola linnuse juures on kaks parklat, mõlemas on üks infotahvel. Varbola linnuse läänevärava ja põhjavärava lähistel asuvad kuivkäimlad. Linnuseõuel asub kaev, lava, katusealusega istumiskohad, väikesed infotahvlid. Linnusevallil asuvad infotahvlid kivist infoalustega – need jäävad paika ja ja need tuleb siduda uue loodava lahendusega ühtseks tervikuks. Linnuse juures asub Ehrpaisile pühendatud mälestuspink.

Telkimisalal asub kuivkäimla, 5 katusega laudpinki, laavu, lahtine lõkkease, kaetud lõkkease, prügikonteinerid ja infotahvel. Samuti asuvad alal mitmed suunaviidad.

* 1. **Piirangud**
     1. Muinsuskaitse

Varbola linnus on [muinsuskaitsealune arheoloogiamälestis](https://register.muinas.ee/public.php?menuID=monument&action=view&id=12117). Muinsuskaitse eritingimused on toodud peatükis 4. Arvestada Muinsuskaitseseaduse sätetega.

* + 1. Keskkonnakaitse

Projekti ala asub Varbola rannamoodustiste maastikukaitseala Varbola linnuse piiranguvööndis ja kaitstava looduse üksikobjekti, Varbola maalinna tammed, piiranguvööndis, kus ei või ilma kaitstava loodusobjekti valitseja, Keskkonnaameti, nõusolekuta anda projekteerimistingimusi. Arvestada mh kaitseala kaitse-eeskirja ja Looduskaitseseaduse sätetega.

Varbola linnuse piiranguvööndi kaitse-eesmärk on ajaloolis-kultuurilise ja teadusliku väärtusega Varbola linnamäe, Varbola linnuse tammede, Varbola ohvrikivi, püstkiviriku (*Saxifraga adscendens*), serva-kilpsambliku (*Peltigera collina*), kääv-neersambliku (Nephroma resupinatum), väikese nõgisambliku (*Parmeliella triptophylla*), ruske nuisambliku (*Sclerophora coniophaea*) ja nende liikide kasvukohtade kaitse.

Kaitstava looduse üksikobjekti kaitse-eesmärk on kaitsta ja säilitada teadusliku, esteetilise või ajaloolis-kultuurilise väärtusega elusa või eluta loodusobjekti, nagu puu, allikas, rändrahn, juga, kärestik, pank, astang, paljand, koobas, karst või nende rühm, seisundit ja ilmet ning üksikobjekti ümbritseva maastiku ilmet.

Projekteeritaval alal esineb kaitsealuste liikide leiukohti, millega on projekteerimisel vaja arvestada (vt Külastusobjekti kaitseväärtuste väljavõte, KVV). III kaitsekategooria liikidest jääb alale musträhn (*Dryocopus martius*) leiukoht, pruunikas pesajuur (*Neottia nidus-avis*) leiukohad, harilik kopsusamblik (*Lobaria pulmonaria*) leiukoht ja harilik neersamblik (*Nephroma parile*) leiukoht.

Projekteerimistingimused

Projekteerimistingimused on lisatud eraldi dokumendina (Lisa 1)

1. TINGIMUSED VÕISTLUSALA LAHENDAMISEKS
   1. **Üldised nõuded**

Võistlusalale (linnus, parklad, telkimisala) tuleb esitada terviklik ruumiline lahendus ja kontseptsioon. Võistlusalale kavandada lahendused infotahvlitele, suunaviitadele, kuivkäimlatele, katusega pinklaudadele, prügiaedikule, puude varjualusele, pinkidele, lõkkekohtadele, laavule, lavale, linnuses asuva kaevu piirdele ja telkimisalal asuva kaevu maapinnal olevale osale ning nende paiknemine võistlusalal. Võistlusalale kavandatav taristu peab olema liikumispuudega inimestele ligipääsetav.

* 1. **Taristu paiknemine**

Taristu paiknemisel arvestada mh projekteerimistingimusi ning kaitseväärtuste paiknemisega alal. Uus taristu peaks võimaldama võimalusel teenindustsoonide tekkimist (telkimisalal kuivkäimla, lõkkepuude varjualune ja prügikonteiner võiksid olla ühes tsoonis). Varbola linnusesse pääseb ratastooliga (abiga) vaid linnuse idaväravast, mistõttu planeeritav invakäimla peaks paigutuma idaväravaga loogilises asukohas. Lõkke tegemine, jäätmete kogumine jm matkamist teenindav taristu (mh ööbimine) planeeritakse vaid telkimisalale. Uus taristu peab sisaldama inimeste suunamist, selgelt peab olema näidatud parklast liikumine linnusesse ja telkimisalale.

1. TINGIMUSED VÄIKEVORMIDE JA ALA PLANEERINGU LAHENDAMISEKS
   1. **Üldised nõuded**

Projekteeritav taristu peab olema koha eripärale vastav, võimalusel kasutades uudseid tehnilisi lahendusi ja moodustama linnuse ja telkimisala vahel ühtse terviku. Kõik taristuelemendid peavad arhitektuuriliselt sobituma Varbola muinaslinnuse, selle looduse ja ajalooga ning olema disainilt unikaalsed ja tagama ligipääsetavuse[[1]](#footnote-1). Inva-käimla peab vastama määruse " Puudega inimeste erivajadustest tulenevad nõuded ehitisele" nõuetele[[2]](#footnote-2).

Kavandiga tuleb lahendada:

* Väikevormide arhitektuurne ilme ja materjalid
* Taristu paiknemine alal
* Külastajate suunamine
* Külastajate turvalisus ala kasutamisel
* Ala hoolduspõhimõtted

Ideekonkursiga planeeritav taristu aitab kaasa kaitseväärtuste tutvustamisele, külastajaohutusele ning kõikide külastajagruppide ligipääsetavuse ja suunamise parandamisele.

* + 1. Muinsuskaitseameti tingimused:
* Kaardistada olemasolevad sildid ja tähised ning kasutada uute ideekavandite puhul võimalikult palju vanu postiauke, et minimeerida vajalike kaevetööde mahtu ning sekkumist arheoloogilisse kultuurkihti.
* Väikevormid planeerida kaasaegse disainiga, mis sobituvad keskkonda ja ei häiri mälestise vaadeldavust.
* Taristu elemendid (kuivkäimlad, katusega pinklauad, prügiaedikud, puude varjualused, pingid jms) rajada võimalikult suures mahus vaiadele.
* Käiguteede rajamisel mitte planeerida pinnase koorimist.
* Linnuse siseõue mastvalgusteid mitte kavandada, konkreetsete objektide (nt kaev, vall) valgustus lahendada maapinna peal.
* Linnuse õuel asuva keskaegse külakalmistu alale mitte kaevetöid planeerida (siseõue läänepoolne osa).
* Ideekonkursi hindamisele kaasata Muinsuskaitseameti arheoloogiapärandi osakonna spetsialist.
* Ideekonkursi võidutöö tuleb tegevuskava kujul kooskõlastada Muinsuskaitseametiga.
* Projekti elluviimise käigus arvestada, et kõigil kaevetöödel nii mälestise kui ka selle kaitsevööndi alal tuleb tagada arheoloogilise uuringu läbiviimine (meetodiks arheoloogiline jälgimine, *in situ* ladestunud arheoloogilise kultuurkihi ilmnemisel arheoloogiline kaevamine).
  + 1. Elektrilevi OÜ tingimused:
* https://www.elektrilevi.ee/tehnilised-tingimused/tellimine. Kaitsevööndis tegutsemiseks kooskõlastada Elektrilevi OÜ-ga täiendavalt töö- või põhiprojekti joonised. Projekt on võimalik esitada läbi Elektrilevi OÜ kodulehe: <https://www.elektrilevi.ee/et/teenused/projektide-kooskolastamine>
  + 1. Keskkonnaameti tingimused:
* Projektlahenduse väljatöötamisel palume arvestada alal kehtivate kaitse-eeskirjadega ja kaitsealuste liikidega.

1. IDEEKAVANDI VORMISTUS
   1. **Ideekavandi maht**

Joonised

* Asendiplaan (geodeetiline alusplaan on koostatud Hades Geodeesia OÜ poolt) M 1:500...1:1000, sh katastripiirid, maastikuarhitektuurne lahendus, väikevormide paiknemine jms;
* Vabas mõõtkavas vaated projekteeritavatest väikevormidest, mis annaks võimalikult hästi edasi taristu kujunduslahenduse, välisviimistluse, ligipääsetavuse jm;
* vähemalt kolm (3) kolmemõõtmelist visualiseeringut võistlusalast, sh vaade linnuseõuele, vaade telkimisalale;
* Külastusobjektil ja objektile liikumist kirjeldav skeem vabas mõõtkavas.

Seletuskiri

* asendiplaani ja arhitektuurse lahenduse kirjeldus;
* konstruktiivse lahenduse, ehitus- ja viimistlusmaterjalide kirjeldus;
* põhilised tehnilised näitajad.
  1. **Ideekavandi vorm**

Graafilised osad ja seletuskiri esitada digitaalselt trükikõlbulike jpg- ja/või pdf failidena.

Tagada tuleb võistlustöö anonüümsus – graafilised osad ja seletuskiri peavad olema varustatud märgusõnaga ning digitaalsetelt dokumentidelt eemaldatud osalejat tuvastavad tunnused.

1. VÕISTLUSÜLESANDE LISAD:
   1. Lisa 1 – Projekteerimistingimused
   2. Lisa 2 – Varbola linnuse, parkla ja telkimisala GEOALUS
   3. Lisa 3 – Hankelepingu projekt (PROJEKTEERIMISLEPING)
   4. Lisa 4 –KKV (Varbola linnus ja telkimisala)

1. [Ligipääsetavus füüsilisele keskkonnale | Kompetentsikeskus (sm.ee)](https://kompetentsikeskus.sm.ee/et/vordsed-voimalused/ligipaasetavus/ligipaasetavuse-parandamine/ligipaasetavus-fuusilisele-keskkonnale) [↑](#footnote-ref-1)
2. <https://www.riigiteataja.ee/akt/131052018055> [↑](#footnote-ref-2)